Virve Roost

Virve Roost (17. august 1933 Tallinn – 20. november 2019) oli eesti bioloog ja iluaiandusteadlane. Pärast kaht ülikoolijärgset aastat õpetajana töötas ta kogu elu Tallinna Botaanikaaias.

Elulugu

Ta lõpetas 1947. aastal Reegoldi 7-klassilise kooli, 1951. aastal C. R. Jakobsoni nimelise Viljandi 1. Keskkooli ja 1956. aastal Tartu ülikooli bioloogiaosakonna (cum laude).

Pärast ülikooli lõpetamist töötas kaks aastat Vasalemma keskkoolis bioloogia- ja keemiaõpetajana. 1958. aastal asus tööle Teaduste Akadeemia Eksperimentaalbioloogia instituudi dekoratiivaianduse sektorisse, mille baasil 1961. aastal asutati Tallinna botaanikaaed. Seal teostas end oma tööelu lõpuni, tegi läbi ametiredeli kõik astmed aednikust troopilise ja
subtroopilise floora sektori juhatajani. Vastutavalt positsioonilt taandus omal soovil 1993. aastal. Pärast seda töötas mõned aastad kasvuhoones aednikuna, seejärel korrastas lepingulise töötajana Tallinna botaanikaaia mustvalgete fotode rikkaliku kogu (identifitseeris persoone) ja skaneeris arvutisse botaanikaaia slaidikogu.

Oma elutööks pidas kasvuhoonetaimede kollektsiooni komplekteerimist (ca 2000 taksonit) ja esimese ekspositsiooni kujundamist. Teaduslik töö oli seotud eelkõige orhideedega, sel alal kaitses 1979. aastal edukalt kandidaadikraadi. Esines mitmel ülemaailmsel ja Euroopa orhideekonverentsil, korraldas Tallinnas 1980. aastal esimese Nõukogude Liidu orhideekonverentsi. Avaldas artikleid Euroopa ja Ameerika orhideeajakirjades.

Ta oli aktiivne oma eriala propageerija, kirjutas üle 100 aimeartikli, esines palju kordi raadios ja televisioonis ning avaldas populaarteaduslikke raamatuid.

Võõrkeeltest valdas vene, soome, saksa ja inglise keelt.

Teadustöö
Uurimisvaldkond: troopiliste orhideede kasvatamine katmikalal, toalillekasvatus. Tema juhendamisel loodi Tallinna Botaanikaaias üks Baltimaade rikkalikumaid kasvuhoonetaimede kollektsioone (u 2000 taksonit) ja kujundati ekspositsioon. Üle 100 aimekirjutise.

Originaalteosed
 Toalilled, Valgus 1973
 Toalilled, Valgus 1980, eelmise täiendatud trükk
 Toalilled, Varrak 1992
 Toalill, Maalehe Raamat 1995 (koos kaasautoritega)
 33 moodsat toataime, Valgus 2000
 Legende ja pärimusi lilledest, Maalehe Raamat 1997, 2001
 Orhideed, taimeriigi juveelid, Maalehe Raamat 2003, 2011
 Toalilled: 101 rohelist sõpra, Maalehe Raamat, 2006
 Toalilled, Tammerraamat 2014

Tõlkeraamatud 
 Wilfried Weustenfeld. Puud ja põõsad: müüdid, kultus, ravijõud. Maalehe Raamat 1998
 Amanda Beales. Kõik roosidest. Maalehe Raamat 2000
 Clay Perry. Imelised õied. Maalehe Raamat 2001
 Liz Dobbs ja Sarah Wood. Teie aed uueks. Maalehe Raamat 2001
 Andy Sturgeon. Potis. Toataimede stiilipiibel. Maalehe Raamat 2002
 Stephanie Donaldson. Moodne aed. Konteineriaeniku käsiraamat. Maalehe Raamat 2002. Koos Jaan Mettikuga.
 Andrea Rausch. Püsililleleksikon. Maalehe Raamat 2004
 Andrea Rausch, Brigitte Lotz. Maitsetaimede leksikon. Maalehe Raamat 2004
 Karin Greiner, Angelika Weber. Toataimed. Varrak 2011. Koos Anne Saavastega

Viited

Kirjandus
 EE 14, 433
 Eesti aianduse biograafiline leksikon. Tallinn, 1998, 118.
 

Eesti bioloogid
Eesti aiandusteadlased
Metsakalmistule maetud
Sündinud 1933
Surnud 2019